b'\n_START_ARTICLE_\nAikido\n_START_PARAGRAPH_\nAikido (\xe5\x90\x88\xe6\xb0\x97\xe9\x81\x93)\xc2\xa0\xe2\x80\x93 \xc5\xa1iuolaikinis ryt\xc5\xb3 kovos menas, sukurtas 1930\xe2\x80\x931960 metais. Aikido yra vienas i\xc5\xa1 gra\xc5\xbeiausi\xc5\xb3 \xc5\xa1iuolaikini\xc5\xb3 Japonijos kovos men\xc5\xb3.\n_START_SECTION_\nIstorija\n_START_PARAGRAPH_\nAikido k\xc5\xabr\xc4\x97jas yra Morih\xc4\x97jus Ue\xc5\xa1iba (1883 - 1969). Did\xc5\xbeioji dalis aikido techninio arsenalo kilo i\xc5\xa1 Daito mokyklos aiki d\xc5\xbeiu\xc5\xbeiutsu._NEWLINE_Po \xc4\xafk\xc5\xabr\xc4\x97jo mirties 1969\xc2\xa0m. jo s\xc5\xabnus Kisiomaru Ue\xc5\xa1iba tapo II-uoju Aikido Doshu. \xc5\xa0iuo metu Moriteru Ue\xc5\xa1iba, \xc4\xafk\xc5\xabr\xc4\x97jo an\xc5\xabkas, s\xc4\x97kmingai t\xc4\x99sia men\xc4\x85 kaip III-asis Aikido Doshu. Aikido, kaip atskir\xc4\x85 kovos meno \xc5\xa1ak\xc4\x85, japon\xc5\xb3 vyriausyb\xc4\x97 oficialiai pripa\xc5\xbeino 1940\xc2\xa0m., \xc4\xafkurdama Aikido Fond\xc4\x85, kurio tikslas\xc2\xa0\xe2\x80\x93 apsaugoti ir propaguoti teisingus aikido idealus, sukurtus ir propaguotus paties \xc4\xafk\xc5\xabr\xc4\x97jo. Fondas, kaip Pasaulinis Aikido Centras, yra pagrindin\xc4\x97 aikido vystymo ir pl\xc4\x97tojimo organizacija visame pasaulyje.\n_START_SECTION_\nTechnika\n_START_PARAGRAPH_\nPagrindin\xc4\x97 aikido u\xc5\xbeduotis\xc2\xa0\xe2\x80\x93 susilieti su puolan\xc4\x8diojo judesiu ir j\xc4\xaf prat\xc4\x99sti, kontroliuojant ir nukreipiant energij\xc4\x85. Nuolatinis fizinis aktyvumas stiprina sveikat\xc4\x85 ir didina pasitik\xc4\x97jim\xc4\x85 savo j\xc4\x97gomis._NEWLINE_Judesiai, sudarantys aikido pratimus ir technik\xc4\x85, koreguoja laikysen\xc4\x85 bei nuima \xc4\xaftamp\xc4\x85 ir stres\xc4\x85, koncentruoja d\xc4\x97mes\xc4\xaf \xc4\xaf atsipalaidavim\xc4\x85 ir kv\xc4\x97pavim\xc4\x85. Aikido judesiai, kurie kartojami daugyb\xc4\x99 kart\xc5\xb3, padeda nat\xc5\xabraliai ir ramiai reaguoti bet kurioje situacijoje.\n_START_SECTION_\nPritaikymas\n_START_PARAGRAPH_\nAikido kovos mene n\xc4\x97ra var\xc5\xbeyb\xc5\xb3, nes jis remiasi dvikovos neegzistavimo filosofija, kuri smerkia \xc5\xbemogaus agresij\xc4\x85 ir dvikovos instinktus, skatina juos nukreipti \xc4\xaf harmonij\xc4\x85 ir santarv\xc4\x99. \xc4\xaevairi\xc5\xb3 aikido mokykl\xc5\xb3 techniniai ypatumai demonstruojami festivaliuose ir \xc4\xafvairi\xc5\xb3 lygi\xc5\xb3 tarptautin\xc4\x97se, nacionalin\xc4\x97se, regionin\xc4\x97se, miesto ar student\xc5\xb3 parodomosiose programose. Da\xc5\xbenai rengiami seminarai, aikido stovyklos.\n_START_SECTION_\nMeistri\xc5\xa1kumo kategorijos\n_START_PARAGRAPH_\nLankan\xc4\x8di\xc5\xb3 aikido treniruotes meistri\xc5\xa1kumo lyg\xc4\xaf nustato speciali komisija kvalifikacinio egzamino metu. J\xc4\xaf i\xc5\xa1laikius, kandidatams suteikiamos atitinkamos mokinio (kiu) ir meistro (dan) kategorijos. Kiu kategorijos duodamos nuo 9-o kiu did\xc4\x97jimo tvarka iki 1-o kiu, o dan\xc5\xb3 kategorijos nuo 1-o dano did\xc4\x97jimo tvarka iki 10-o dano. 9-as\xc2\xa0\xe2\x80\x93 7-as kiu paprastai duodami vaikams ir paaugliams. Vidutini\xc5\xa1kai, pirma suaugusi\xc5\xb3j\xc5\xb3 kategorija\xc2\xa0\xe2\x80\x93 6-as kiu\xc2\xa0\xe2\x80\x93 gaunamas po ma\xc5\xbedaug 6 m\xc4\x97nesi\xc5\xb3 treniruo\xc4\x8di\xc5\xb3. Meistro kategorijos nuo 1-o iki 4-o dano duodamos u\xc5\xbe technikos meistri\xc5\xa1kum\xc4\x85, o nuo 5-o iki 10-o dano u\xc5\xbe nuopelnus aikido organizacijai, aikido propagavimui ir tobulinimui.\n_START_SECTION_\nKryptys\n_START_PARAGRAPH_\nDabar aikido kovos menas turi kelet\xc4\x85 kryp\xc4\x8di\xc5\xb3. Gausiausia kryptis yra aikido AIKIKAI, kurios i\xc5\xa1takos siekia aikido \xc4\xafk\xc5\xabr\xc4\x97jo laikus, dabar jai vadovauja \xc4\xafk\xc5\xabr\xc4\x97jo an\xc5\xabkas Moriteru Ue\xc5\xa1iba. Aikido AIKIKAI paplitusi 56-iose pasaulio \xc5\xa1alyse, o lankan\xc4\x8di\xc5\xb3j\xc5\xb3 aikido treniruotes skai\xc4\x8dius vir\xc5\xa1ija 1,2 mln. \xc5\xbemoni\xc5\xb3. Vis\xc5\xb3 pasaulio aikido AIKIKAI organizacij\xc5\xb3 centras yra 1932\xc2\xa0m. \xc4\xafkurtas AIKIKAI Fondas. Centrin\xc4\x97 AIKIKAI Fondo b\xc5\xabstin\xc4\x97 ir jo metodinis treniruo\xc4\x8di\xc5\xb3 centras, vadinamas AIKIKAI Hombu Dojo, yra Japonijoje, Tokijo mieste._NEWLINE_Kita kryptis\xc2\xa0\xe2\x80\x93 Iwama ryu (arba Takemusu Aikido)\xc2\xa0\xe2\x80\x93 paskutinis Ue\xc5\xa1ibos aikido variantas, Morihiro Saito kryptis, kuris tiek savo kailiu i\xc5\xa1band\xc4\x97 visas Ue\xc5\xa1ibos id\xc4\x97jas ant sav\xc4\x99s, tiek ir tiesiogiai dalyvavo kuriant \xe2\x80\x9eideali\xc4\x85 ir i\xc5\xa1baigt\xc4\x85\xe2\x80\x9c aikido, \xc4\xafvardijam\xc4\x85 kaip Takemusu.'